তারপর তিনি নেমে এলেন। তখন রাসূলুল্লাহ সাল্লাল্লাহু আলাইহি অসাল্লাম জিবরীলকে বললেন, আমার কি হল? আমি এমন কোন আসমানবাসীর কাছে আসেনি যারা আমাকে স্বাগতম জানাননি এবং আমার দিকে চেয়ে হাসেননি, কেবলমাত্র একজন ছাড়া। আমি তাকে সালাম  দিয়েছি। তিনি তার জবাব দিয়েছেন এবং আমাকে স্বাগতম জানিয়েছেন। কিন্তু ঐ একজন আমার দিকে চেয়ে হাসেননি। জিবরীল বললেন, হে মুহাম্মদ! ইনি জাহান্নামের দারোগা মালেক। আমি যখন থেকে পয়দা হয়েছি তখন থেকে দেখেছি, ইনি হাসেননি। ইনি যদি কারো দিকে চেয়ে হাসতেন তাহলে অবশ্যই আপনার দিকে চেয়েই হাসতেন (ঐ-পৃষ্ঠা-ঐ, তাফসীর দুর্রে মানসুর, ৪র্থ খন্ড, ২৬২ পৃষ্ঠা)। ইবনে মারদোঅহে বর্ণনা করেছেন, জিবরীল ও মুহাম্মদ (স.) যখন মসজিদটির বারান্দায় সোজা হয়ে দাঁড়ালেন তখন জিবরীল বললেন, হে মুহাম্মদ! আপনি কি আপনার পালনকর্তার কাছে এই প্রার্থনা করেছিলেন যে,  তিনি আপনাকে হূরে-য়ীনদের (জান্নাতের সুলোচনা নারীদের) সাক্ষাত্ করাবেন? তিনি বললেন, হ্যাঁ। জিবরীল বললেন, তাহলে চলুন সেইসব নারীর দিকে। অতঃপর তাদেরকে আপনি সালাম দিন। তারপর আমি তাদের কাছে এলাম। অত:পর তাদেরকে আমি সালাম দিলাম। তারপর তারা আমাকে সালামের জওয়াব দিল। অত:পর আমি বললাম, আপনারা কারা? তারা বললো, আমরা সর্বোত্তম সুন্দরী (হুরগণ) সত্কর্মশীল সম্প্রদায়ের বিবি। অত:পর আমি একটু অগ্রসর হলাম। হঠাত্ কিছু দস্তরখানা নজরে পড়লো, যাতে কাটা কাটা গোশতের টুকরো রয়েছে। ওর কাছে কেউই আসছে না। আবার কিছু দস্তরখানা দেখলাম যাতে  দুর্গন্ধযুক্ত মাংস রযেছে। এর কাছে কিছু লোক রয়েছে যারা ও থেকে কিছু খাচ্ছে। আমি বললাম, হে জিবরীল এরা কারা? তিনি বললেন, এরা আপনারই উম্মত, যারা হারামের কাছে আসতো এবং হালালকে ছেড়ে দিত (ঐ-পৃষ্ঠা-ঐ)।